PATVIRTINTA

Tauragės r. Skaudvilės gimnazijos direktoriaus įsakymu

2018 m. spalio 26 d.

Nr. V – 288

**TAURAGĖS R. SKAUDVILĖS GIMNAZIJOS   
KRIZIŲ VALDYMO TVARKOS APRAŠAS**

**I. BENDROSIOS NUOSTATOS**

1. Krizių valdymo gimnazijoje tvarkos aprašas (toliau – Tvarkos aprašas) reglamentuoja krizių valdymą gimnazijoje, krizių valdymo komandos narių funkcijas, darbo organizavimą bei institucijų bendradarbiavimą.

2. Šiame Tvarkos apraše vartojamos sąvokos: *Krizė gimnazijoje* – netikėtas ir/ar pavojingas įvykis, sutrikdantis įprastą gimnazijos bendruomenės ar atskirų jos narių veiklą, emociškai sukrečiantis visą ar didesnę gimnazijos bendruomenės dalį. *Krizės valdymas gimnazijoje*– veiksmai, kuriuos atlieka gimnazijos krizių valdymo komanda krizės gimnazijoje metu siekdama įveikti krizės sukeltas problemas ir teikti bendruomenei veiksmingą pagalbą. Postvencija – tai krizių įveikimo pagalbos priemonių visuma visiems nukentėjusiems asmenims.

3. Krizių valdymas gimnazijoje organizuojamas vadovaujantis Lietuvos Respublikos švietimo įstatymu, Jungtinių Tautų vaiko teisių konvencija (Žin., 1995, Nr. 60-1501), Lietuvos Respublikos Vyriausybės nutarimais, švietimo ir mokslo ministro įsakymais ir Krizių valdymo gimnazijoje tvarkos aprašu.

**II. KRIZIŲ VALDYMO MOKYKLOJE ORGANIZAVIMAS**

4. Krizių valdymą gimnazijoje organizuoja gimnazijos krizių valdymo komanda (toliau – Gimnazijos komanda).

5. Krizių valdymą gimnazijoje vykdo nuolat veikianti Gimnazijos komanda.

6. Gimnazijos komandos paskirtis – įvykus krizei gimnazijoje (toliau – Krizė) atkurti įprastą gimnazijos bendruomenės veiklą, užtikrinti Krizės paveiktiems gimnazijos bendruomenės nariams reikiamos pagalbos teikimą ir informuoti apie įvykį.

7. Gimnazijos komandą sudaro direktoriaus įsakymu paskirti asmenys.

8. Įvykus krizei visi gimnazijos bendruomenės nariai įgyja papildomų pareigų.

9. Gimnazijos komandai vadovauja direktorius.

10. Gimnazijos komandos nariai turi nuolat tobulinti kvalifikaciją krizių valdymo srityje.   
11. Gimnazijos komandos nariai pasiskirsto funkcijomis, kurias vykdys krizės valdymo gimnazijoje metu.

Gimnazijos komandos koordinatorius – direktorius.

Sukviečia bendrą gimnazijos darbuotojų susirinkimą, kurio metu pristato postvencinės veiklos koordinatorių ir jo įgaliojimus;   
Pateikia gimnazijos darbuotojams informaciją apie įvykį;   
Palaiko ryšį su gimnazijos steigėju, informuoja apie įvykį;   
Sprendžia gimnazijos darbo organizavimo klausimus;   
 Kontroliuoja faktų sklaidą;   
Informuoja nukentėjusio( - ių) šeimos narius (jei įvykis įvyko gimnazijoje).

Gimnazijoje postvencinės veiklos koordinatoriais skiriama socialinė pedagogė.

Postvencinės veiklos koordinatorius psichologas.

Postvencinės veiklos koordinatorius socialinis pedagogas:

Užmezga ryšius su įvairiomis organizacijomis ir bendruomenės struktūromis, galinčiomis padėti gimnazijai krizės atveju;   
Kreipiasi pagalbos į Tauragės VPK Nepilnamečių reikalų specialistę, Tauragės Vaiko teisių apsaugos tarnybą, Socialinių paslaugų centrą ir kitas institucijas.   
Koordinuoja krizės įveikimo procesą gimnazijoje (kaupia informaciją apie labiausiai įvykio paveiktus asmenis, pagalbos teikimą ir pan.);   
Padeda kitiems specialistams, dalyvauja pokalbiuose.

Teikia informaciją mokiniams ir jų tėvams, neleidžia sklisti gandams;

Teikia pasiūlymus gimnazijos vadovui dėl gimnazijos darbo organizavimo;

Prireikus išorinių psichologinės pagalbos šaltinių, kreipiasi į Tauragės pedagoginės psichologinės tarnybos (PPT) specialistus.

Sveikatos priežiūros specialistas:

Teikia pirmąją medicininę pagalbą krizės metu nukentėjusiems asmenims;   
Esant reikalui pagalbos kreipiasi į kitas medicinos įstaigas;   
Padeda kitiems specialistams, dalyvauja pokalbiuose;   
Teikia pasiūlymus krizių komandos koordinatorei dėl gimnazijos darbo organizavimo;   
Rūpinasi informacija apie pagalbos sklaidą gimnazijoje.

Direktoriaus pavaduotoja ugdymui:

Padeda kitiems specialistams, dalyvauja pokalbiuose;

Informuoja mokytojus, kaip jie turėtų pranešti mokiniams apie įvykį;

Užtikrina, kad mokiniai apie įvykį būtų informuojami visose klasėse vienu metu;

Teikia pasiūlymus gimnazijos vadovui dėl gimnazijos darbo organizavimo;

Rūpinasi informacija apie pagalbos sklaidą gimnazijoje;

Padeda kitiems specialistams, dalyvauja pokalbiuose;  
Teikia pasiūlymus krizių komandos koordinatoriui dėl gimnazijos darbo organizavimo;   
Rūpinasi informacija apie pagalbos sklaidą gimnazijoje.

Gimnazijoje atsakingas už informacijos sklaidą ir bendravimą su žiniasklaida asmuo – direktorius:

Apibrėžia žiniasklaidos atstovų buvimo gimnazijoje galimybes;   
Numato bendravimo su žiniasklaida vietą ir laiką;   
Parengia preliminarias žiniasklaidos informavimo gaires;   
Informuoja gimnazijos bendruomenę apie savo funkcijas ir paprašo individualiai neteikti žurnalistams informacijos;   
Rūpinasi informacijos sklaida apie pagalbos galimybes gimnazijoje;   
Padeda kitiems specialistams, dalyvauja pokalbiuose.

Klasių vadovai, mokytojai:

Rengia pokalbius klasėse;   
Neleidžia sklisti gandams;   
Atsako į mokinių klausimus;   
Sudaro galimybę mokiniams laisvai reikšti emocijas;   
Identifikuoja mokinius, kuriems reikia pagalbos;   
Palaiko ryšius su tėvais.

12. Gimnazijos komanda numato preliminarų veiksmų planą, įvykus Krizei:

12.1.Nedelsiant po įvykio:

Sukviesti Krizių komandą, prisiminti kiekvieno funkcijas ir atsakomybę;

Prieš prasidedant pamokoms, sukviesti mokytojų pasitarimą, kurio metu instruktuoti mokytojus apie tai, kaip reikėtų pateikti informaciją mokiniams;

Pateikti rekomendacijas, kaip padėti vaikams reikšti emocijas ir reaguoti į įvykį;   
Priminti pagrindines Krizių komandos narių ir mokytojų funkcijas;   
Suteikti informaciją apie tai, kur ir kaip bus teikiama pagalba;   
Suteikti neatidėliotiną pagalbą tiems, kuriems jos labiausiai reikia;

Pirmosios dienos pabaigoje aptarti pagrindinius dienos įvykius, numatyti svarbiausius kitos dienos veiksmus.

12.2.Kitą dieną:

Organizuoti tolesnį pagalbos teikimą gimnazijos bendruomenės nariams;   
Vykdyti šviečiamąją veiklą, slopinti gandus;   
Aptarti tėvų informavimą ir prevencinio švietimo klausimus;   
Dienos pabaigoje aptarti pagrindinius įvykius, numatyti tolesnius veiksmus.

12.3. Vėlesnėmis pirmosios savaitės dienomis:

Organizuoti trumpus esamos situacijos aptarimus;

Tęsti numatytų pagalbos priemonių įgyvendinimą.

12.4. Krizių komandai nusprendus, kad situacija normalizavosi, postvencinė veikla nutraukiama.

12.5. Gimnazijos komanda, įgyvendinusi krizės valdymo gimnazijos plane numatytus veiksmus, įvertina krizės valdymo gimnazijoje veiksmų sėkmingumą ir priima reikiamus sprendimus bei koreguoja krizės valdymo gimnazijoje veiksmų planą.

13. Gimnazijos komandos koordinatorius- direktorius užtikrina, kad Gimnazijos komandos nariams, dalyvaujant krizės valdymo veikloje, būtų paskirti asmenys jų tiesioginiam darbui dirbti.

14. Gimnazijos komandos koordinatorius direktorius organizuoja Gimnazijos komandos posėdžius. Gimnazijos komandos posėdžiai organizaciniais klausimais (planavimas, dalyvavimas kvalifikacijos tobulinimo kursuose ir kt.) organizuojami ne rečiau kaip du kartus per mokslo metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_